Document ID: 32013D0188

KOMISIJOS ĮGYVENDINIMO SPRENDIMAS
2013 m. balandžio 18 d.
dėl metinių ataskaitų apie nešališkus patikrinimus, atliekamus pagal Tarybos reglamentą (EB) Nr. 1/2005 dėl gyvūnų apsaugos juos vežant ir atliekant susijusias operacijas ir iš dalies keičiantį Direktyvas 64/432/EEB ir 93/119/EB ir Reglamentą (EB) Nr. 1255/97
(pranešta dokumentu Nr. C(2013) 2098)
(Tekstas svarbus EEE)
(2013/188/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2004 m. gruodžio 22 d. Tarybos reglamentą (EB) Nr. 1/2005 dėl gyvūnų apsaugos juos vežant ir atliekant susijusias operacijas ir iš dalies keičiantį Direktyvas 64/432/EEB ir 93/119/EB ir Reglamentą (EB) Nr. 1255/97 (1), ypač į jo 30 straipsnio 2 dalį,
kadangi:
(1)
Reglamente (EB) Nr. 1/2005 nustatytos taisyklės dėl gyvų stuburinių gyvūnų vežimo Sąjungoje, taip pat ir į Sąjungos muitų teritoriją įvežamų arba iš jos išvežamų siuntų specialių patikrinimų, kuriuos atlieka pareigūnai. Reglamento (EB) Nr. 1/2005 27 straipsnio 1 dalyje nustatyta, kad kompetentinga institucija kontroliuoja, ar buvo laikomasi šio reglamento reikalavimų, atlikdama nešališkus gyvūnų, transporto priemonių ir lydimųjų dokumentų patikrinimus (toliau - nešališki patikrinimai),
(2)
be to, Reglamento (EB) Nr. 1/2005 27 straipsnio 2 dalyje nustatyta, kad iki kiekvienų metų birželio 30 d. valstybės narės pateikia Komisijai metines praėjusiųjų metų ataskaitas apie nešališkus patikrinimus (toliau - metinės ataskaitos). Prie metinių ataskaitų reikia pridėti pagrindinių nustatytų trūkumų analizę ir veiksmų planą jiems pašalinti,
(3)
Komisijos ataskaitoje Europos Parlamentui ir Tarybai dėl Tarybos reglamento (EB) Nr. 1/2005 dėl gyvūnų apsaugos juos vežant poveikio (2) manoma, kad turėtų būti priimtos įgyvendinimo priemonės, susijusios su kontrole, kurią pagal Reglamento (EB) Nr. 1/2005 27 straipsnio 1 dalį turi atlikti valstybių narių kompetentingos institucijos,
(4)
ataskaitoje taip pat padaryta išvada, kad turėtų būti toliau derinama ataskaitų teikimo sistema, nes tai leistų gauti geresnių ir labiau palyginamų duomenų,
(5)
todėl šiame sprendime turėtų būti nustatyta suderinta pavyzdinė metinės ataskaitos forma, o siekiant sumažinti valstybių narių administracinę naštą sprendime turėtų būti numatyta galimybė teikti Komisijai metines ataskaitas elektroniniu būdu,
(6)
kompetentingos institucijos nešališkus patikrinimus atlieka įvairiais kelionės etapais. Jie atliekami prieš išvykimą, kelionės metu, atvykus į paskirties vietą ir pasibaigus kelionei. Nešališkų patikrinimų metu kompetentingos institucijos gali atlikti keletą atitikties Sąjungos teisės aktams patikrinimų. Gali būti tikrinama, ar gyvūnai yra tinkami vežti, ar transporto priemonės atitinka Sąjungos reikalavimus arba ar vežėjas turi reikiamus leidimus. Vežėjas gali būti informuojamas iš anksto arba ne,
(7)
vežėjai dažnai tikisi, kad nešališki patikrinimai bus atliekami prieš išvykstant į ilgas keliones tarp valstybių narių ir trečiųjų šalių ir atvykus į paskirties vietą, kai ji yra skerdykla, o tokių patikrinimų metu dažnai tikrinamas didelis gyvūnų skaičius. Todėl metinėse ataskaitose tokie nešališki patikrinimai turėtų būti išvardyti atskirai nuo įprastinių ir rizika pagrįstų nešališkų patikrinimų, kurie dažnai būna netikėti ir kurių metu gali būti tikrinamas mažas gyvūnų skaičius,
(8)
prieš kelionę arba kelionės metu atliekami nešališki patikrinimai - tai kompetentingos institucijos atliekami lydimųjų dokumentų, kuriuos reikalaujama jai pateikti, patikrinimai. Šie nešališki patikrinimai turėtų būti fiksuojami atskirai nuo nešališkų patikrinimų, atliekamų pasibaigus kelionei, kai tikrinami kelionės žurnalai arba navigacijos sistemų spaudiniai, kurių vienintelis tikslas - patikrini atitiktį Reglamento (EB) Nr. 1/2005 I priedo V skyriaus 1 skirsnio 1.4, 1.5, 1.7 ir 1.8 punktuose nustatytiems reikalavimams dėl kelionės laiko ir poilsio laikotarpių,
(9)
todėl siekiant tinkamai palyginti nešališkų patikrinimų metu surinktą informaciją, šiame sprendime turėtų būti nustatyti trijų tipų nešališki patikrinimai, kurie metinėse ataskaitose turi būti fiksuojami atskirai. Turėtų būti nustatyti tokie trys nešališkų patikrinimų tipai: a) nešališki patikrinimai, atliekami išvykimo vietoje prieš gyvūnus išvežant į ilgą kelionę tarp valstybių narių ir trečiųjų šalių ir gyvūnus iškrovus iš transporto priemonės paskirties vietoje, kai ji yra skerdykla, b) nešališki patikrinimai, atliekami transportavimo metu ir c) nešališki patikrinimai, atliekami pasibaigus kelionei siekiant patikrinti, ar laikomasi reikalavimų dėl kelionės laiko ir poilsio laikotarpių,
(10)
nešališkų patikrinimų metu kompetentingos institucijos gali patikrinti vieną ar daugiau gyvūnų, transporto priemonių ir lydimųjų dokumentų. Atlikusios nešališkus patikrinimus kompetentingos institucijos gali nustatyti neatitikties Reglamento (EB) Nr. 1/2005 reikalavimams atvejus ir imtis priemonių neatitikčiai pašalinti. Norinti tinkamai palyginti tokių valstybės narėse atliekamų nešališkų patikrinimų rezultatus, juos būtina fiksuoti ir jų ataskaitas rengti vienodai,
(11)
šis sprendimas turėtų būti taikomas nuo 2015 m. sausio 1 d., kad valstybės narės turėtų pakankamai laiko pakeisti savo nacionalines duomenų rinkimo sistemas taip, kad galėtų įtraukti į metines ataskaitas šiuo sprendimu reikalaujamą informaciją,
(12)
šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Dalykas ir taikymo sritis
Šiame sprendime nustatomos taisyklės dėl metinių ataskaitų apie nešališkus patikrinimus, kurias valstybės narės pagal Reglamento (EB) Nr. 1/2005 27 straipsnio 2 dalį turi pateikti Komisijai iki kiekvienų metų birželio 30 d. (toliau - metinės ataskaitos).
Šios taisyklės susijusios su informacija, kurią valstybės narės turi įtraukti į metines ataskaitas apie gyvūnų, transporto priemonių ir lydimųjų dokumentų nešališkus patikrinimus, kuriuos atlieka kompetentingos institucijos pagal Reglamento (EB) Nr. 1/2005 27 straipsnio 1 dalį (toliau - nešališki patikrinimai), ir su šių ataskaitų teikimo Komisijai būdu.
2 straipsnis
Metinėse ataskaitose pateiktina informacija ir pavyzdinė ataskaitos forma
1. Metinėse ataskaitose pateikiama toliau nurodyta informacija apie nešališkus patikrinimus, išskaidyta pagal gyvūnų rūšis ir pagal nešališkų patikrinimų tipus, ir informacija, nurodyta šio sprendimo 1 priede ir II priedo aiškinamosiose pastabose:
a)
kompetentingų institucijų atliktų skirtingų tipų nešališkų patikrinimų bendras skaičius, kai šių patikrinimų metu buvo tikrinami gyvūnai, transporto priemonės ir lydimieji dokumentai, kaip nurodyta I priedo 2 dalies 1 lentelės A skirsnyje ir II priedo 1 dalyje;
b)
kompetentingų institucijų faktiškai nešališkų patikrinimų metu patikrintų gyvūnų, transporto priemonių ir lydimųjų dokumentų skaičius, kaip nurodyta I priedo 2 dalies 1 lentelės B skirsnyje, į kurį įtraukiamas tiktai:
i)
fiziškai patikrintų gyvūnų skaičius;
ii)
fiziškai patikrintų transporto priemonių skaičius; tačiau jis neapima patikrinimų, kurie atliekami pagal patvirtinimo procedūrą vadovaujantis Reglamento (EB) Nr. 1/2005 7 straipsniu;
iii)
Reglamento (EB) Nr. 1/2005 4 straipsnio 2 dalyje, 6 straipsnio 1, 5, 8 ir 9 dalyse ir jo II priedo 5 ir 8 skirsniuose nurodytų, kompetentingoms institucijoms pateiktų ir jų patikrintų lydimųjų dokumentų skaičius;
Jeigu vieno patikrinimo metu patikrinamas daugiau negu vienas lydimasis dokumentas, tai gali būti nurodoma kaip vieno dokumento patikrinimas;
c)
nešališkų patikrinimų metu kompetentingų institucijų nustatytas neatitikties Reglamento (EB) Nr. 1/2005 reikalavimams atvejų kategorija ir skaičius, kaip nurodyta šio sprendimo I priedo 2 dalies 2 lentelėje ir II priedo 2 dalyje;
d)
kompetentingų institucijų veiksmų, kurių buvo imtasi nustačius neatitikties Reglamento (EB) Nr. 1/2005 reikalavimams atvejus, kategorija ir skaičius, kaip nurodyta šio sprendimo I priedo 2 dalies 3 lentelėje ir II priedo 3 dalyje;
e)
nešališkų patikrinimų metu nustatytų rimtų trūkumų analizė ir veiksmų planas jiems pašalinti, kaip nurodyta I priedo 3 dalyje.
2. Metinės ataskaitos pateikiamos Komisijai elektroniniu būdu pagal I priede nustatytą metinės ataskaitos pavyzdinį blanką, užpildytą vadovaujantis II priede pateiktomis aiškinamosiomis pastabomis.
3 straipsnis
Taikymas
Šis sprendimas taikomas nuo 2015 m. sausio 1 d.
4 straipsnis
Adresatai
Šis sprendimas skirtas valstybėms narėms.
Priimta Briuselyje 2013 m. balandžio 18 d.

Labels: 12
3
8
6